7. ДАНЪЧНО ОБЛАГАНЕ

1. 31977 L 0388: Шеста директива 77/388/ЕИО на Съвета от 17 май 1977 г. относно хармонизиране на законодателствата на държавите-членки относно данъците върху оборота – обща система за данъка върху добавената стойност: единна данъчна основа (ОВ L 145, 13.6.1977 г., стр. 1), последно изменена с:

- 32002 L 0038: Директива 2002/38/ЕО на Съвета от 7.5.2002 г. (ОВ L 128, 15.5.2002 г., стр. 41).

Чрез дерогация от член 12, параграф 3, буква а) от Директива 77/388/ЕИО, до 31 декември 2004 г. Словашката република може да продължи да прилага: а) намалена ставка на данък добавена стойност не по-ниска от 5% върху доставката на топлинна енергия за домакинства и дребни предприемачи, които не са регистрирани по ДДС за отопление и производство на топла вода, с изключение на суровини, използвани за производство на топлинна енергия, до 31 декември 2008 г., и б) намалена ставка на данък добавена стойност не по-ниска от 5% върху предоставянето на строителни работи за жилища, които не се предоставят като част от социална политика и с изключение на строителни материали до 31 декември 2007 г.

Без да се засяга официално решение, което се приема в съответствие с процедурата, постановена в член 12, параграф 3, букви б) от Директива 77/3888/ЕИО, Словашката република може да продължи да прилага намалена ставка на данък добавена стойност не по-ниска от 5% върху доставката на природен газ и електричество до една година след датата на присъединяване.

За целите на прилагане на член 28, параграф 3, буква б) от Директива 77/388/ЕИО, Чешката република може да продължи да освобождава от данък добавена стойност международния превоз на пътници, посочен в точка 17 от приложение Е към директивата до изпълнение на условията, посочени в член 28, параграф 4 от директивата или докато същото освобождаване се прилага от някоя от настоящите държави-членки, в зависимост от това кое от двете настъпи по-рано.

2. 31992 L 0079: Директива 92/79/ЕИО на Съвета от 19 октомври 1992 г. за сближаването на данъците върху цигари (ОВ L 316, 31.10.1992 г., стр. 8), последно изменена с:

- 32002 L 0010: Директива 2002/10/ЕО на Съвета от 12.2.2002 г. (ОВ L 46, 16.2.2002 г., стр. 26).

Чрез дерогация от член 2, параграфи 1 от Директива 92/79/ЕИО, Словашката република може да отложи прилагането на общия минимален акциз върху продажната цена на дребно (включваща всички данъци) за цигарите от най-търсената ценова категория до 31 декември 2008 г., при условие че през този период Словашката република постепенно хармонизира акцизните си ставки с общия минимален акциз, предвиден в директивата.

Без да се засягат разпоредбите на член 8 от Директива 92/12/ЕИО на Съвета относно общите условия за стоките, които се облагат с акциз и складирането, движението и контрола на такива стоки [3], и след като уведомят Комисията, държавите-членки могат, докато се прилага горепосочената дерогация, да поддържат същите количествени ограничения за цигари, които могат да се внесат на техните територии от Словашката република без допълнително заплащане на акциз, каквито ограничения се прилагат за внос от трети страни. Държавите-членки, които се възползват от тази възможност, могат да извършват необходимите проверки, при условие че тези проверки не засягат правилното функциониране на вътрешния пазар.

[3] ОВ L 76, 23.3.1992 г., стр. 1. Директива, последно изменена с Директива 2000/47/ЕО (ОВ L 193, 29.7.2000 г., стр. 73).

--------------------------------------------------